《夏日陪范州倅憩北山得月字》
明代·莫与齐

炎歊欲何之，北山暂停軏。披襟觅岩岫，凉飔扇林樾。

閒亭列翠微，雕甍悉高揭。石笋嵌虚空，清泚透岩窟。

入眼画图开，惬心尘嚣绝。有美范使君，风期最超越。

传觞狎潺湲，飞步忘突兀。娓娓理清言，不觉渌尊竭。

薄暮共夷犹，班荆待明月。

作者简介：莫与齐（？—一六二七），字元慎，号苍屏。连州人。明神宗万历四十三年（一六一五）举人，明熹宗天启二年（一六二二）进士。初授太平府推官，引疾致仕，卒。有《曙先斋诗集》。清同治《连州志》卷七有传。